ga en fr bg es hbs_lat sv de et hu de fr fr hbs_lat it lv lt hu lt fr pl pt ro sk sl fi sv tl ga fr en de sk pl ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga hu ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga id ga ga ga ga gd ga ga ga ga ga ga ga ga ga ga ga ga ga ga ga ga sk cs ga ga ga ga hu ga ga ga sk ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga cs ga ga ga sk ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga ga it en it ga it en it ga it ga it it it hu it hu it es it en it ga it en it sl it en it ga ga ga
Rialacha Nós Imeachta Pharlaimint na hEorpa - Meán Fómhair 2016 - Iarscríbhinn XIII - Creat-Chomhaontú maidir leis an gcaidreamh idir Parlaimint na hEorpa agus an Coimisiún Eorpach
Choisissez la langue de votre document :
8ú téarma parlaiminteach - Meán Fómhair 2016
Tá Parlaimint na hEorpa(2) agus an Coimisiún Eorpach (dá ngairtear "an dá Institiúid" anseo ina dhiaidh seo),
–   ag féachaint don Chonradh ar an Aontas Eorpach (CAE), don Chonradh ar Fheidhmiú an Aontais Eorpaigh (CFAE), go háirithe Airteagal 295 de, agus don Chonradh ag bunú an Chomhphobail Eorpaigh do Fhuinneamh Adamhach (dá ngairtear "na Conarthaí" anseo ina dhiaidh seo),
- ag féachaint do na Comhaontuithe Idirinstitiúideacha agus do na téacsanna lena rialaítear an caidreamh idir an dá Institiúid,
- ag féachaint do Rialacha Nós Imeachta na Parlaiminte(3), agus go háirithe Riail 105, Riail 106 agus Riail 127(4) chomh maith le hIarscríbhinn VIII agus Iarscríbhinn XIV(5) a ghabhann leo,
–   - ag féachaint do na treoirlínte polaitiúla agus do na ráitis ábhartha a rinne Uachtarán toghaí an Choimisiúin an 15 Meán Fómhair 2009 agus an 9 Feabhra 2010 agus do na ráitis a rinne gach duine de Chomhaltaí iarrthacha an Choimisiúin le linn a n-éisteachtaí ag coistí parlaiminteacha,
A.   de bhrí go neartaíonn Conradh Liospóin dlisteanacht dhaonlathach phróiseas cinnteoireachta an Aontais Eorpaigh,
B.   de bhrí go measann an dá Institiúid go bhfuil sé fíorthábhachtach go ndéanfar dlí an Aontais a thrasuí agus a chur chun feidhme go héifeachtach,
C.   de bhrí nach ndéanann an Creat-Chomhaontú seo difear do chumhachtaí ná do shainchumais na Parlaiminte, an Choimisiúin nó aon institiúide nó orgáin eile de chuid an Aontais Eorpaigh ach go bhféachann sé lena chinntiú go bhfeidhmítear na cumhachtaí agus na sainchumais sin chomh héifeachtach agus is féidir,
D.   de bhrí gur cheart an Creat-Chomhaontú seo a léirmhíniú i gcomhréir leis an gcreat institiúideach arna eagrú leis na Conarthaí,
E.   de bhrí go dtabharfaidh an Coimisiún aird chuí ar na róil faoi seach a thugtar leis na Conarthaí don Pharlaimint agus don Chomhairle, agus go háirithe ag féachaint don phrionsabal bunúsach um chóir chomhionann a leagtar síos faoi phointe 9,
F.   de bhrí gur cuí an Creat-Chomhaontú a tugadh i gcrích i mí na Bealtaine 2005(6) a uasdátú agus an téacs seo a leanas a chur ina ionad,
tar éis a chomhaontú mar a leanas:
1.   Chun léiriú níos fearr a thabhairt ar an “comhpháirtíocht speisialta” nua idir an Pharlaimint agus an Coimisiún, comhaontaíonn an dá Institiúid na bearta seo a leanas chun freagracht pholaitiúil agus dlisteanacht an Choimisiúin a neartú, chun comhagallamh cuiditheach a leathnú, chun sreabhadh faisnéise idir an dá Institiúid a fheabhsú agus chun feabhas a chur ar chomhar i dtaca le nósanna imeachta agus pleanáil.
Déanann siad forálacha sonracha a chomhaontú freisin:
–   maidir le cruinnithe an Choimisiúin le saineolaithe náisiúnta, mar atá leagtha amach in Iarscríbhinn 1;
–   maidir le faisnéis rúnda a chur ar aghaidh chuig an bParlaimint, mar atá leagtha amach in Iarscríbhinn 2;
–   maidir le caibidlíocht agus tabhairt chun críche comhaontuithe idirnáisiúnta, mar atá leagtha amach in Iarscríbhinn 3; agus
–   maidir le tráthchlár le haghaidh Chlár Oibre an Choimisiúin, mar atá leagtha amach in Iarscríbhinn 4.
2.   Tar éis don Chomhairle Eorpach Uachtarán an Choimisiúin a ainmniú, déanfaidh Uachtarán ainmnithe an Choimisiúin treoirlínte polaitiúla dá théarma oifige nó dá téarma oifige a chur faoi bhráid na Parlaiminte ionas go bhféadfar malartú eolasach dearcaí a dhéanamh sa Pharlaimint sula ndéanfaidh an Pharlaimint vótáil ar thoghadh Uachtarán an Choimisiúin.
3.   I gcomhréir le Riail 106(7) dá Rialacha Nós Imeachta, déanfaidh an Pharlaimint teagmháil le hUachtarán toghaí an Choimisiúin in am trátha roimh thús na nósanna imeachta i ndáil lena toiliú a thabhairt i leith an Choimisiúin nua. Déanfaidh an Pharlaimint na nithe a deir an tUachtarán toghaí a chur san áireamh.
Cinnteoidh Comhaltaí ainmnithe an Choimisiúin go ndéanfar an fhaisnéis ábhartha go léir a nochtadh go hiomlán, i gcomhréir leis an oibleagáid neamhspleáchais atá leagtha síos in Airteagal 245 CFAE.
Beidh na nósanna imeachta leagtha amach ar shlí a chinnteoidh go ndéanfar an Coimisiún ainmnithe ina iomláine a mheasúnú i modh oscailte, cothrom agus comhchuí.
4.   Glacfaidh gach Comhalta den Choimisiún freagracht pholaitiúil as gníomhaíocht sa réimse a bhfuil sé nó sí féin i gceannas air, ach sin gan dochar do phrionsabal choláisteacht an Choimisiúin.
Beidh Uachtarán an Choimisiúin freagrach go hiomlán as aon choimhlint leasa a shainaithint a d'fhágfadh nach mbeadh ar chumas Comhalta den Choimisiún a chuid dualgas nó a cuid dualgas a chomhlíonadh.
Beidh Uachtarán an Choimisiúin freagrach freisin as aon ghníomhaíocht a ghlactar ina dhiaidh sin in imthosca den sórt sin agus cuirfidh an tUachtarán an méid sin in iúl d'Uachtarán na Parlaiminte láithreach agus i scríbhinn.
Déantar rannpháirtíocht Chomhaltaí an Choimisiúin i bhfeachtais toghcháin a rialú leis an gCód Iompair do Choimisinéirí.
Ba cheart do Chomhaltaí an Choimisiúin a ghlacfaidh páirt ghníomhach i bhfeachtais toghcháin mar iarrthóirí i dtoghcháin do Pharlaimint na hEorpa saoire toghcháin gan phá a thógáil le héifeacht ó dheireadh an pháirtseisiúin dheireanaigh roimh na toghcháin.
Cinnteoidh an Pharlaimint go seolfar a cuid nósanna imeachta leis an oiread dithnis is féidir, ionas go bhféadfaidh Uachtarán an Choimisiúin an tuairim ón bParlaimint a bhreithniú go dáiríre sula gceapfar an Comhalta nua.
Ar an gcaoi chéanna, de bhun an tríú mír d’Airteagal 246 CFAE, nuair nach bhfuil fágtha ach beagán ama de théarma oifige an Choimisiúin, breithneoidh Uachtarán an Choimisiúin go dáiríre seasamh na Parlaiminte.
8.   Nuair a dhéanfaidh an Coimisiún athbhreithniú ar Chód Iompair na gCoimisinéirí maidir le coimhlint leasa nó iompraíocht eitice, iarrfaidh sé tuairim ón bParlaimint.
III. COMHAGALLAMH CUIDITHEACH AGUS SREABHADH FAISNÉISE
9.   Ráthaíonn an Coimisiún go ndéanfaidh sé an prionsabal bunúsach um chóir chomhionann don Pharlaimint agus don Chomhairle a chur i bhfeidhm, go háirithe maidir le rochtain ar chruinnithe agus soláthar tuairimí agus faisnéis eile, go háirithe maidir le nithe reachtacha agus nithe buiséadacha.
10.   Laistigh dá inniúlachtaí, déanfaidh an Coimisiún bearta chun rannpháirtíocht na Parlaiminte a fheabhsú ar shlí ina ndéanfar tuairimí na Parlaiminte a chur san áireamh a mhéid is féidir i réimse an Chomhbheartais Eachtraigh agus Slándála.
11.   Déantar roinnt socruithe chun “an chomhpháirtíocht speisialta” idir an Pharlaimint agus an Coimisiún a chur i bhfeidhm, mar a leanas:
–   beidh cruinniú ag Uachtarán an Choimisiúin le Comhdháil na nUachtarán, arna iarraidh sin don Pharlaimint, dhá uair sa bhliain ar a laghad chun saincheisteanna comhleasa a phlé;
–   beidh comhagallamh; rialta ag Uachtarán an Choimisiúin le hUachtarán na Parlaiminte maidir le príomh-shaincheisteanna cothrománacha agus príomhthograí reachtacha. Mar chuid den chomhagallamh seo, ba cheart go dtabharfaí cuireadh d'Uachtarán na Parlaiminte freastal ar chruinnithe de chuid Choláiste na gCoimisinéirí;
–   iarrfar ar Uachtarán an Choimisiúin nó ar an Leas-Uachtarán atá freagrach as an gcaidreamh idirinstitiúideach freastal ar chruinnithe de chuid Chomhdháil na nUachtarán agus Comhdháil Chathaoirligh na gCoistí nuair a bheidh saincheisteanna sonracha a bhaineann le socrú chlár oibre an tsuí iomlánaigh, le caidreamh idirinstitiúideach idir an Pharlaimint agus an Coimisiún agus le nithe reachtacha agus buiséadacha le plé;
–   beidh cruinnithe ann ar bhonn bliantúil idir Comhdháil na nUachtarán agus Comhdháil Chathaoirligh na gCoistí agus Coláiste na gCoimisinéirí chun saincheisteanna ábhartha a phlé, lena n-áirítear ullmhú agus cur chun feidhme Chlár Oibre an Choimisiúin;
–   cuirfidh Comhdháil na nUachtarán agus Comhdháil Chathaoirligh na gCoistí an Coimisiún ar an eolas in am trátha maidir le torthaí na bpléití dá gcuid ag a bhfuil gné idirinstitiúideach. Déanfaidh an Pharlaimint an Coimisiún a choimeád ar an eolas go hiomlán go rialta maidir le toradh cruinnithe dá cuid a bhaineann le hullmhú na bpáirtseisiún, agus tuairimí an Choimisiúin á gcur san áireamh. Beidh sé seo gan dochar do phointe 45;
–   chun sreabhadh rialta faisnéise ábhartha a chinntiú idir an dá institiúid, tiocfaidh Ardrúnaithe na Parlaiminte agus an Choimisiúin le chéile ar bhonn rialta.
12.   Cinnteoidh gach Comhalta den Choimisiún go bhfuil sreabhadh rialta agus díreach faisnéise ann idir an Comhalta den Choimisiún agus cathaoirleach an choiste pharlaimintigh ábhartha.
13.   Ní dhéanfaidh an Coimisiún aon togra reachtach, nó aon tionscnamh nó cinneadh suntasach, a chur ar fáil go poiblí gan fógra maidir leis an méid sin a thabhairt don Pharlaimint i scríbhinn.
Ar bhonn Chlár Oibre an Choimisiúin, déanfaidh an dá Institiúid, trí chomhaontú comhchoiteann, na tionscnaimh lárnacha a bheidh le tíolacadh sa suí iomlánach a shainaithint roimh ré. I bprionsabal, tíolacfaidh an Coimisiún na tionscnaimh sin sa suí iomlánach ar dtús agus is ina dhiaidh sin amháin a thíolacfar don phobal iad.
Ar an gcaoi chéanna, sainaithneoidh siad na tograí agus na tionscnaimh sin a mbeidh faisnéis le soláthar ina leith os comhair Chomhdháil na nUachtarán nó a bheidh le cur in iúl, ar mhodh cuí, don choiste parlaiminteach ábhartha nó dá chathaoirleach.
Glacfar na cinntí sin faoi chuimsiú an chomhagallaimh rialta idir an dá Institiúid, de réir mar a fhoráiltear i bpointe 11, agus uasdátófar iad ar bhonn rialta, agus aird chuí á tabhairt ar aon fhorbairtí polaitiúla.
14.   Más rud é go ndéantar doiciméad inmheánach Coimisiúin – nach bhfuil an Pharlaimint curtha ar an eolas ina thaobh de bhun an Chreat-Chomhaontaithe seo – a scaipeadh lasmuigh de na hInstitiúidí, féadfaidh Uachtarán na Parlaiminte a iarraidh go gcuirfear an doiciméad lena mbaineann ar aghaidh chuig an bParlaimint gan mhoill, chun é a chur ar fáil d'aon Fheisire Parlaiminte a iarrann é.
15.   Soláthróidh an Coimisiún an fhaisnéis agus na doiciméid ar fad maidir lena chruinnithe le saineolaithe náisiúnta, faoi chuimsiú a chuid oibre ar ullmhú agus cur chun feidhme reachtaíocht an Aontais, lena n-áirítear dlí bog agus gníomhartha tarmligthe. Má iarrann an Pharlaimint amhlaidh, féadfaidh an Coimisiún freisin a iarraidh ar shaineolaithe na Parlaiminte freastal ar na cruinnithe seo.
Tá na forálacha ábhartha leagtha síos in Iarscríbhinn 1.
16.   Laistigh de thrí mhí tar éis rún parlaiminteach a ghlacadh, soláthróidh an Coimisiún faisnéis i scríbhinn don Pharlaimint ar ghníomhaíocht a ghlactar mar fhreagra ar iarrataí sonracha a dhírítear chuige i rúin ón bParlaimint, lena n-áirítear i gcásanna nach rabhthas in ann déanamh de réir dhearcadh na Parlaiminte. Féadfar an tréimhse sin a ghiorrú más iarraidh phráinneach atá ann. Féadfar í a fhadú mí amháin i gcás inar gá obair níos uileghabhálaí a dhéanamh i leith na hiarrata agus ina dtabharfar bunús chuí leis sin. Cinnteoidh an Pharlaimint go ndáilfear an fhaisnéis sin go forleathan laistigh den institiúid.
Féachfaidh an Pharlaimint le ceisteanna ó bhéal agus i scríbhinn a sheachaint maidir le saincheisteanna a mbeidh an Coimisiún tar éis a sheasamh ina dtaobh a chur in iúl cheana don Pharlaimint trí chumarsáid i scríbhinn faoi staid reatha an ábhair lena mbaineann.
Geallfaidh an Coimisiún go dtabharfaidh sé tuairisc ar an méid a dhéantar iarbhír maidir le haon iarraidh togra a thíolacadh de bhun Airteagal 225 CFAE (tuarascáil maidir le tionscnamh reachtach) laistigh de thrí mhí tar éis an rún comhfhreagrach a ghlacadh sa suí iomlánach. Cuirfidh an Coimisiún togra reachtach ar aghaidh bliain amháin dá éis sin ar a dhéanaí nó cuirfidh sé an togra san áireamh ina Chlár Oibre don bhliain dár gcionn. Mura dtíolacfaidh an Coimisiún togra, tabharfaidh sé mínithe sonraithe ar na cúiseanna don Pharlaimint.
Geallfaidh an Coimisiún freisin go gcomhoibreoidh sé go dlúth agus go luath leis an bParlaimint ar aon iarrataí maidir le tionscnamh reachtach a thagann ó thionscnaimh saoránach.
Maidir leis an nós imeachta a bhaineann le hurscaoileadh, beidh feidhm ag na forálacha sonracha atá leagtha síos i bpointe 31.
17.   I gcás ina ndéanfar tionscnaimh, moltaí nó iarrataí ar ghníomhartha reachtacha de bhun Airteagal 289(4) CFAE, cuirfidh an Coimisiún an Pharlaimint ar an eolas, má iarrtar amhlaidh, faoina sheasamh ar na tograí sin os comhair an choiste pharlaimintigh ábhartha.
18.   Comhaontaíonn an dá Institiúid comhoibriú a dhéanamh lena chéile i réimse an chaidrimh le Parlaimintí náisiúnta.
Comhoibreoidh an Pharlaimint agus an Coimisiún ar chur chun feidhme Phrótacal Uimh. 2 CFAE maidir le prionsabail na coimhdeachta agus na comhréireachta a chur i bhfeidhm. Folóidh comhoibriú den sórt sin socruithe a bhaineann le haon aistriúchán riachtanach ar thuairimí réasúnaithe arna dtíolacadh ag na Parlaimintí náisiúnta.
Nuair a chomhlíontar na tairseacha a luaitear in Airteagal 7 de Phrótacal Uimh. 2 CFAE, déanfaidh an Coimisiún aistriúcháin ar na tuairimí réasúnaithe uile arna dtíolacadh ag na Parlaimintí náisiúnta a sholáthar i dteannta a sheasaimh ina leith.
19.   Déanfaidh an Coimisiún an liosta grúpaí saineolaithe a chuirtear ar bun chun cabhrú leis an gCoimisiún i bhfeidhmiú a chirt tionscnaimh a chur in iúl don Pharlaimint. Déanfar an liosta sin a uasdátú ar bhonn rialta agus cuirfear ar fáil go poiblí é.
Laistigh den chreat seo, déanfaidh an Coimisiún, ar iarraidh shonrach réasúnaithe a fháil ó chathaoirleach an choiste pharlaimintigh inniúil, an coiste sin a chur ar an eolas, i modh cuí, faoi ghníomhaíochtaí agus faoi chomhdhéanamh na ngrúpaí sin.
20.   Beidh comhagallamh cuiditheach ann idir an dá Institiúid, trí na sásraí cuí, ar comhagallamh é a bhainfidh le ceisteanna maidir le cúrsaí tábhachtacha riaracháin, go háirithe saincheisteanna a bhfuil impleachtaí díreacha acu ar riarachán na Parlaiminte féin.
21.   Lorgóidh an Pharlaimint tuairim ón gCoimisiún nuair atá athbhreithniú a chur ar aghaidh aici ar a Rialacha Nós Imeachta ar athbhreithniú é a bhaineann leis an gcaidreamh leis an gCoimisiún.
22.   I gcás ina n-agraítear rúndacht maidir le haon chuid den fhaisnéis a chuirtear ar aghaidh de bhun an Chreat-Chomhaontaithe seo, déanfar na forálacha atá leagtha síos in Iarscríbhinn 2 a chur i bhfeidhm.
(ii) Comhaontuithe idirnáisiúnta agus méadú
23.   Déanfar an Pharlaimint a chur ar an eolas láithreach ag gach céim de chaibidlíocht agus de thabhairt chun críche comhaontuithe idirnáisiúnta, lena n-áirítear sainmhíniú ar threoracha caibidlíochta. Gníomhóidh an Coimisiún ar shlí ina dtabharfar lánéifeacht dá oibleagáidí faoi Airteagal 218 CFAE, ach ról gach Institiúide á urramú ag an am céanna i gcomhréir le hAirteagal 13(2) CAE.
Déanfaidh an Coimisiún na socruithe atá leagtha amach in Iarscríbhinn 3 a chur i bhfeidhm.
24.   Déanfar an fhaisnéis dá dtagraítear i bpointe 23 a sholáthar don Pharlaimint sách luath chun go mbeidh ar a cumas a tuairim a thabhairt, más cuí, agus chun go mbeidh ar chumas an Choimisiúin tuairimí na Parlaiminte a chur san áireamh a mhéid is féidir. Mar riail ghinearálta, déanfar an fhaisnéis sin a sholáthar don Pharlaimint tríd an gcoiste parlaiminteach freagrach agus, más cuí, ag suí iomlánach. I gcásanna cuí-réasúnaithe, soláthrófar í do níos mó ná aon choiste parlaiminteach amháin.
Geallann an Pharlaimint agus an Coimisiún nósanna imeachta iomchuí agus coimircí iomchuí maidir le faisnéis rúnda a chur ar aghaidh ón gCoimisiún go dtí an Pharlaimint a bhunú i gcomhréir le forálacha Iarscríbhinn 2.
25.   Admhaíonn an dá Institiúid, de bharr a ról éagsúil institiúideach go ndéanfaidh an Coimisiún ionadaíocht ar an Aontas Eorpach i gcaibidlíochtaí idirnáisiúnta, cé is moite de chaibidlíochtaí a bhaineann leis an gComhbheartas Eachtrach agus Slándála agus cásanna eile amhail dá bhforáiltear sna Conarthaí.
I gcás ina ndéanann an Coimisiún ionadaíocht ar an Aontas i gcomhdhálacha idirnáisiúnta, éascóidh sé, arna iarraidh sin don Pharlaimint, toscaireacht d’Fheisirí de chuid Pharlaimint na hEorpa a chur san áireamh mar bhreathnadóirí i dtoscaireachtaí an Aontais, sa chaoi go bhféadfar í a chur ar an eolas láithreach agus go hiomlán faoi imeachtaí na comhdhála. Geallann an Coimisiún, más infheidhme, toscaireacht na Parlaiminte a chur ar an eolas go córasach maidir le toradh na gcaibidlíochtaí.
Ní fhéadfaidh Feisirí de chuid Pharlaimint na hEorpa páirt a ghlacadh go díreach sna caibidlíochtaí sin. Faoi réir na bhféidearthachtaí dlíthiúla, teicniúla agus taidhleoireachta, féadfaidh an Coimisiún stádas breathnadóra a thabhairt dóibh. I gcás diúltaithe, cuirfidh an Coimisiún na cúiseanna leis sin in iúl don Pharlaimint.
Ina theannta sin, éascóidh an Coimisiún rannpháirtíocht Feisirí de chuid Pharlaimint na hEorpa mar bhreathnadóirí sna cruinnithe uile ábhartha a thagann faoina fhreagracht roimh na seisiúin chaibidlíochta agus ina ndiaidh.
26.   Faoi na coinníollacha céanna, coimeádfaidh an Coimisiún an Pharlaimint ar an eolas go córasach maidir le cruinnithe comhlachtaí arna gcur ar bun le comhaontuithe idirnáisiúnta iltaobhacha a bhfuil an tAontas bainteach leo, aon uair a iarrtar ar na comhlachtaí sin cinntí a ghlacadh lena n-éilítear toiliú na Parlaiminte nó a bhféadfadh gá a bheith le glacadh gníomhartha dlíthiúla i gcomhréir leis an ngnáthnós imeachta reachtach de bharr cinntí den sórt sin a chur chun feidhme, agus éascóidh an Coimisiún rochtain mar bhreathnadóirí ar na cruinnithe céanna d’Fheisirí de chuid Pharlaimint na hEorpa mar chuid de thoscaireachtaí Aontais.
27.   Tabharfaidh an Coimisiún rochtain do thoscaireacht na Parlaiminte atá san áireamh i dtoscaireachtaí an Aontais chuig comhdhálacha idirnáisiúnta ionas go mbeidh teacht ag toscaireacht na Parlaiminte ar shaoráidí uile na dtoscaireachtaí Aontais ar na hócáidí seo, i gcomhréir le prionsabal ginearálta an dea-chomhair idir na hinstitiúidí agus na cúrsaí lóistíochta á gcur san áireamh.
Tráth nach déanaí ná 4 seachtaine roimh thús na comhdhála lena mbaineann, cuirfidh Uachtarán na Parlaiminte togra chuig Uachtarán an Choimisiúin i ndáil le toscaireacht ón bParlaimint a chur san áireamh i dtoscaireacht an Aontais ar togra é ina sonrófar ceann thoscaireacht na Parlaiminte agus an líon Feisirí ó Pharlaimint na hEorpa a bheidh le cur san áireamh. I gcásanna cuí-réasúnaithe, is féidir an spriocam sin a ghiorrú go heisceachtúil.
Beidh an líon Feisirí ó Pharlaimint na hEorpa a áireofar i dtoscaireacht na Parlaiminte agus an líon foirne tacaíochta i gcomhréir le méid fhoriomlán thoscaireacht an Aontais.
28.   Coimeádfaidh an Coimisiún an Pharlaimint go hiomlán ar an eolas faoi dhul chun cinn caibidlíochtaí aontachais agus go háirithe faoi aon mhórghnéithe agus mórfhorbairtí, ionas go mbeidh sí in ann a cuid tuairimí a thabhairt in am trátha trí na nósanna imeachta parlaiminteacha cuí.
29.   Nuair a ghlacann an Pharlaimint moladh ar nithe dá dtagraítear i bpointe 28, de bhun Riail 90(4)(8) dá Rialacha Nós Imeachta, agus nuair a chinneann an Coimisiún, ar chúiseanna tábhachtacha, nach féidir leis tacú le moladh den sórt sin, míneoidh sé na cúiseanna os comhair na Parlaiminte, ag suí iomlánach nó ag an gcéad chruinniú eile den choiste parlaiminteach ábhartha.
(iii) Cur chun feidhme buiséadach
30.   Sula ndéantar aon ghealltáin airgeadais ag comhdhálacha deontóirí, ar gealltáin iad a mbaineann gealltanais nua airgeadais leo agus a n-éilítear comhaontú ón údarás buiséadach maidir leo, cuirfidh an Coimisiún an t-údarás buiséadach ar an eolas agus scrúdóidh sé tuairimí an údaráis sin.
31.   Maidir leis an urscaoileadh bliantúil a rialaítear le hAirteagal 319 CFAE, déanfaidh an Coimisiún an fhaisnéis go léir is gá chun maoirsiú a dhéanamh ar chur chun feidhme an bhuiséid don bhliain i dtrácht a chur ar aghaidh, arna iarraidh sin air chun na críche sin ag cathaoirleach an choiste pharlaimintigh atá freagrach as an nós imeachta maidir le hurscaoileadh de bhun Iarscríbhinn VII(9) de Rialacha Nós Imeachta na Parlaiminte.
Má thagann gnéithe nua chun solais maidir le blianta roimhe sin ar tugadh urscaoileadh ina leith cheana, cuirfidh an Coimisiún an fhaisnéis riachtanach go léir ar an ábhar ar aghaidh d’fhonn teacht ar réiteach atá inghlactha ag an dá thaobh.
(iv) Caidreamh le gníomhaireachtaí rialála
32.   Ba cheart go dtiocfadh ainmnithigh do phost mar Stiúrthóir Feidhmiúcháin ar ghníomhaireachtaí rialála chuig éisteachtaí coistí parlaiminteacha.
Ina theannta sin, i gcomhthéacs phléití an Ghrúpa Oibre idirinstitiúidigh ar Ghníomhaireachtaí arna chur ar bun i Márta 2009, beidh d'aidhm ag an gCoimisiún agus ag an bParlaimint cur chuige coiteann a bheith acu maidir le ról agus seasamh na ngníomhaireachtaí díláraithe ar ardán institiúideach an Aontais, agus beidh treoirlínte coiteanna ann i ndáil le cruthú, struchtúr agus oibriú na ngníomhaireachtaí sin, mar aon le treoirlínte coitinne i ndáil le saincheisteanna a bhaineann le maoiniú, leis an mbuiséad, le maoirseacht agus le bainistíocht.
IV. COMHOIBRIÚ MAIDIR LEIS NA NÓSANNA IMEACHTA REACHTACHA AGUS MAIDIR LE PLEANÁIL
(i) Clár Oibre an Choimisiúin agus cláir an Aontais Eorpaigh
33.   Tionscnóidh an Coimisiún cláir bhliantúla agus ilbhliantúla an Aontais, d'fhonn comhaontuithe idirinstitiúideacha a bhaint amach.
34.   Tíolacfaidh an Coimisiún a Chlár Oibre gach bliain.
35.   Comhoibreoidh an dá Institiúid lena chéile i gcomhréir leis an tráthchlár atá leagtha amach in Iarscríbhinn 4.
Beidh aird ag an gCoimisiún ar na tosaíochtaí a léireoidh an Pharlaimint.
Tabharfaidh an Coimisiún dóthain mionsonraí i dtaobh cad a shamhlaítear a bheidh i gceist faoi gach pointe ina Chlár Oibre.
36.   Tabharfaidh an Coimisiún míniú i gcás nach féidir leis tograí ar leithligh atá ina Chlár Oibre a thabhairt i gcrích don bhliain i dtrácht nó nuair a imíonn sé ón gClár Oibre. Geallann Leas-Uachtarán an Choimisiúin atá freagrach as an gcaidreamh idirinstitiúideach go dtuairisceoidh sé do Chomhdháil Chathaoirligh na gCoistí go rialta, trí achoimre a thabhairt ar chur chun feidhme polaitiúil Chlár Oibre an Choimisiúin don bhliain i dtrácht.
(ii) Nósanna imeachta maidir le gníomhartha a ghlacadh
37.   Geallann an Coimisiún na leasuithe ar a chuid tograí reachtacha arna nglacadh ag an bParlaimint a scrúdú go cúramach, d'fhonn iad a chur san áireamh in aon togra leasaithe.
Nuair atá a thuairim á thabhairt ag an gCoimisiún ar leasuithe na Parlaiminte faoi Airteagal 294 CFAE, geallann sé an aird is mó is féidir a thabhairt ar na leasuithe arna nglacadh ag an dara léamh; más rud é go gcinneann sé, ar chúiseanna tábhachtacha agus tar éis don Choláiste an t-ábhar a bhreithniú, gan na leasuithe sin a ghlacadh nó gan tacú leo, míneoidh sé a chinneadh os comhair na Parlaiminte, agus ar aon chuma ina thuairim ar leasuithe na Parlaiminte de bhua phointe (c) d'Airteagal 294(7) CFAE.
38.   Geallann an Pharlaimint nach ndéanfaidh sí, le linn di déileáil le tionscnamh arna thíolacadh ag aon cheathrú ar a laghad de na Ballstáit, i gcomhréir le hAirteagal 76 CFAE, aon tuarascáil a ghlacadh sa choiste ábhartha sula bhfaighidh sí tuairim ón gCoimisiún i ndáil leis an tionscnamh.
Geallann an Coimisiún a thuairim faoi thionscnamh den sórt sin a eisiúint tráth nach déanaí ná 10 seachtaine tar éis an tionscnamh a chur faoina bhráid.
39.   Déanfaidh an Coimisiún míniú mionsonraithe a sholáthar in am trátha sula dtarraingeoidh sé siar aon tograí a bhfuil seasamh léirithe ag an bParlaimint cheana féin ina leith ar an gcéad léamh.
Rachaidh an Coimisiún ar aghaidh le hathbhreithniú ar na tograí go léir atá ar feitheamh ag tús théarma nua oifig an Choimisiúin, chun na tograí a dhaingniú go polaitiúil nó chun iad a tharraingt siar, agus aird chuí á tabhairt ar na tuairimí arna léiriú ag an bParlaimint.
40. Maidir le nósanna imeachta reachtach speisialta nach mór dul i gcomhairle leis an bParlaimint ina leith, lena n-áirítear nósanna imeachta eile amhail an ceann sinn atá leagtha síos in Airteagal 148 CFAE, déanfaidh an Coimisiún:
(i)   bearta a dhéanamh chun rannpháirtíocht na Parlaiminte a fheabhsú ar shlí ina ndéantar tuairimí na Parlaiminte a chur san áireamh a mhéid is féidir, go háirithe chun a áirithiú go mbeidh an t-am a bheidh ag teastáil ag an bParlaimint chun togra an Choimisiúin a bhreithniú;
(ii)   a áirithiú go meabhraítear in am trátha do chomhlachtaí na Comhairle gan teacht ar chomhaontú polaitiúil ar a chuid tograí sula mbeidh a tuairim glactha ag an bParlaimint. Iarrfaidh sé go ndéanfar an plé a thabhairt chun críche ag leibhéal aireachta tar éis tréimhse réasúnach ama a bheith tugtha do chomhaltaí na Comhairle chun tuairim na Parlaiminte a scrúdú;
(iii)   a áirithiú go gcloíonn an Chomhairle leis na rialacha arna bhforbairt ag Cúirt Bhreithiúnais an Aontais Eorpaigh, ar rialacha iad lena gceanglaítear go rachfar i gcomhairle athuair leis an bParlaimint i gcás ina leasaíonn an Chomhairle togra ón gCoimisiún go substaintiúil. Déanfaidh an Coimisiún aon mheabhrúchán don Chomhairle maidir leis an ngá le dul i gcomhairle athuair a chur in iúl don Pharlaimint;
(iv)   a gheallúint, más cuí, togra reachtach ar dhiúltaigh an Pharlaimint dó a tharraingt siar. Más rud é, ar chúiseanna tábhachtacha agus tar éis don Choláiste an t-ábhar a bhreithniú, go gcinneann an Coimisiún a thogra a choimeád ar marthain, míneoidh sé na cúiseanna leis an gcinneadh sin i ráiteas os comhair na Parlaiminte.
41. Óna taobh féin de, chun an phleanáil reachtach a fheabhsú, geallann an Pharlaimint:
(i)   na ranna reachtacha dá cláir oibre a phleanáil, á dtabhairt i gcomhréir le Clár Oibre reatha an Choimisiúin agus leis na rúin atá glactha aici ar an gclár sin, go háirithe d’fhonn feabhas a chur ar phleanáil na ndíospóireachtaí tosaíochta;
(ii)   spriocamanna réasúnacha a chomhlíonadh, a mhéid atá fónta don nós imeachta, le linn a seasamh a ghlacadh ag an gcéad léamh faoin ngnáthnós imeachta reachtach nó le linn a tuairim a ghlacadh faoin nós imeachta comhairliúcháin;
(iii)   a luaithe a ghlactar Clár Oibre an Choimisiúin, rapóirtéirí a cheapadh ar thograí atá le bheith ann, a mhéid is féidir sin;
(iv)   iarrataí ar athchomhairliúchán a bhreithniú mar ábhar fíorthosaíochta ar choinníoll go bhfuil an fhaisnéis riachtanach go léir curtha ar aghaidh chuici.
(iii) Saincheisteanna a bhaineann le reachtóireacht níos fearr
42.   Cinnteoidh an Coimisiún go seolfar a mheasúnuithe tionchair faoina fhreagracht trí nós imeachta trédhearcach lena ráthaítear measúnú neamhspleách. Foilseofar measúnuithe tionchair in am trátha, agus roinnt cúinsí éagsúla á gcur san áireamh, lena n-áirítear rogha ‘gan aon ní a dhéanamh’ agus, i bprionsabal, tíolacfar os comhair an choiste pharlaimintigh ábhartha iad le linn na céime a bhaineann le faisnéis a sholáthar do na Parlaimintí náisiúnta faoi Phrótacal Uimh. 1 agus faoi Phrótacal Uimh. 2 CFAE.
43.   I réimsí ina bhfuil ról ag an bParlaimint sa phróiseas reachtach de ghnáth, bainfidh an Coimisiún úsáid as dlí bog, más cuí sin agus ar bhonn cuí-réasúnaithe, tar éis deis a thabhairt don Pharlaimint a tuairimí a chur in iúl. Soláthróidh an Coimisiún míniú mionsonraithe don Pharlaimint maidir le conas a cuireadh a tuairimí san áireamh nuair a ghlacann sé togra.
44.   Chun faireachán níos fearr ar thrasuí agus ar chur i bhfeidhm dhlí an Aontais a áirithiú, féachfaidh an Coimisiún agus an Pharlaimint le táblaí comhghaoil éigeantacha agus teorainn ama ceangailteach don trasuí, ar teorainn ama í nár cheart a bheith níos faide na dhá bhliain i gcás treoracha, a chur san áireamh.
I dteannta tuarascálacha sonracha agus na tuarascála bliantúla maidir le cur i bhfeidhm dhlí an Aontais, déanfaidh an Coimisiún faisnéis achomair a chur ar fáil don Pharlaimint maidir leis na nósanna imeachta go léir i leith sáruithe ar an litir maidir le fógra foirmiúil, lena n-áirítear, má iarrann an Pharlaimint amhlaidh, ar bhonn gach cáis ar leithligh agus na rialacha rúndachta á n-urramú, go háirithe na cinn arna n-aithint ag Cúirt Bhreithiúnais an Aontais Eorpaigh, faisnéis achomair maidir leis na saincheisteanna a mbaineann an nós imeachta i leith sáruithe leo.
V. RANNPHÁIRTÍOCHT AN CHOIMISIÚIN IN IMEACHTAÍ NA PARLAIMINTE
45.   Má iarrtar ar an gCoimisiún a bheith i láthair ag suíonna iomlánacha den Pharlaimint nó ag cruinnithe chomhlachtaí eile na Parlaiminte, tabharfaidh sé tosaíocht do na suíonna agus do na cruinnithe sin thar ócáidí nó thar chuirí comhthráthacha eile.
Cinnteoidh an Coimisiún, go háirithe, go mbeidh Comhaltaí den Choimisiún i láthair ag suíonna iomlánacha le haghaidh míreanna den chlár oibre a thagann faoina bhfreagracht, aon uair a iarrann an Pharlaimint amhlaidh. Tá sé seo infheidhme maidir leis na réamh-dhréachtchláir oibre arna bhformheas ag Comhdháil na nUachtarán le linn an pháirtseisiúin roimhe sin.
Féachfaidh an Pharlaimint lena chinntiú, mar riail ghinearálta, go ndéanfar míreanna den chlár oibre sna páirtseisiúin a thagann faoi fhreagracht Comhalta áirithe den Choimisiún a ghrúpáil le chéile.
46.   Arna iarraidh sin ag an bParlaimint, déanfar foráil maidir le hUair an Chloig de Cheisteanna a bheith ann go rialta le hUachtarán an Choimisiúin. Beidh dhá chuid san Uair an Chloig de Cheisteanna: beidh ceannairí na ngrúpaí polaitiúla nó a n-ionadaithe páirteach sa chéad chuid a sheolfar ar bhonn spontáineach go hiomlán; beidh an dara cuid tiomnaithe do théama beartais arna chomhaontú roimh ré, ar a dhéanaí an Déardaoin roimh an bpáirtseisiún ábhartha, ach ní bheidh aon cheisteanna ullmhaithe ann.
Ina theannta sin, déanfar Uair an Chloig de Cheisteanna le Comhaltaí an Choimisiúin, lena n-áirítear an Leas-Uachtarán do Chaidreamh Eachtrach/Ardionadaí an Aontais do Ghnóthaí Eachtracha agus don Bheartas Slándála, a thabhairt isteach agus é bunaithe ar an Uair an Chloig de Cheisteanna le hUachtarán an Choimisiúin, agus é mar aidhm aige Tráth na gCeisteanna reatha a athchóiriú. Bainfidh an Uair an Chloig de Cheisteanna le cúram Chomhaltaí an Choimisiúin faoi seach.
47.   Tabharfar éisteacht do Chomhaltaí den Choimisiún nuair a iarrann siad sin.
Gan dochar d’Airteagal 230 CFAE, comhaontóidh na hInstitiúidí rialacha ginearálta maidir le dáileadh an ama labhartha idir na hInstitiúidí.
Comhaontaíonn an dá Institiúid gur cheart an t-am labhartha a dháiltear orthu go táscach a urramú.
48.   D'fhonn a chinntiú go mbeidh Comhaltaí an Choimisiúin i láthair, geallann an Pharlaimint a dícheall a dhéanamh gan athruithe a dhéanamh ar a dréachtchláir oibre críochnaitheacha.
I gcás ina leasaíonn an Pharlaimint a dréachtchlár oibre críochnaitheach, nó i gcás ina n-aistríonn sí ionad míreanna sa chlár oibre laistigh de pháirtseisiún, cuirfidh an Pharlaimint an méid sin in iúl don Choimisiún láithreach. Déanfaidh an Coimisiún gach iarracht chun a chinntiú go mbeidh an Comhalta den Choimisiún atá freagrach i láthair.
49.   Féadfaidh an Coimisiún, tráth nach déanaí ná cruinniú Chomhdháil na nUachtarán a chinneann an dréachtchlár oibre críochnaitheach de pháirtseisiún, a mholadh go gcuirfear míreanna áirithe san áireamh sa chlár oibre. Tabharfaidh an Pharlaimint lánaird ar mholtaí den sórt sin.
50.   Féachfaidh coistí parlaiminteacha lena chinntiú nach ndéantar aon athrú ar a ndréachtchláir oibre ná ar a gcláir oibre.
Aon uair a leasaíonn coiste parlaiminteach a dhréachtchlár oibre nó a chlár oibre, cuirfear an méid sin in iúl don Choimisiún láithreach. Go háirithe, féachfaidh na coistí parlaiminteacha le sprioc-am réasúnach a urramú chun deis a thabhairt do Chomhaltaí an Choimisiúin a bheith i láthair ag a gcruinnithe.
I gcás nach n-éilítear go sonrach go mbeidh Comhalta den Choimisiún i láthair ag cruinniú de choiste parlaiminteach, cinnteoidh an Coimisiún go mbeidh oifigeach inniúil ar leibhéal cuí i láthair mar ionadaí thar a cheann.
Féachfaidh coistí parlaiminteach lena n-obair a chomhordú, lena n-áirítear cruinnithe comhthreomhara ar an tsaincheist chéanna a sheachaint, agus gan imeacht ón dréachtchlár oibre, sa chaoi gur féidir leis an gCoimisiún leibhéal cuí ionadaíochta a chinntiú.
Má iarrtar ar oifigeach ardleibhéil (Ard-Stiúrthóir nó Stiúrthóir) a bheith i láthair ag cruinniú coiste a bheidh ag déileáil le togra ón gCoimisiún, beidh cead ag ionadaí an Choimisiúin idirghabháil a dhéanamh.
51.   Daingníonn an Coimisiún a thiomantas i leith scrúdú a dhéanamh a luaithe agus is féidir ar na gníomhartha reachtacha nár oiriúnaíodh don nós imeachta rialúcháin lena ngabhann grinnscrúdú roimh theacht i bhfeidhm Chonradh Liospóin, chun measúnú a dhéanamh i dtaobh an gá na hionstraimí sin a oiriúnú do réimeas na ngníomhartha tarmligthe arna thabhairt isteach le hAirteagal 290 CFAE.
Mar sprioc dheireanach, ba cheart córas comhleanúnach gníomhartha tarmligthe agus cur chun feidhme, agus é i gcomhréir go hiomlán leis an gConradh, a bhaint amach trí mheasúnú forásach a dhéanamh ar chineál agus inneachar na mbeart atá faoi réir an nós imeachta rialúcháin lena ngabhann grinnscrúdú faoi láthair, chun iad a oiriúnú in am trátha don réimeas atá leagtha síos in Airteagal 290 CFAE.
52.   Comhlánaíonn forálacha an Chreat-Chomhaontaithe seo an Comhaontú Idirinstitiúideach ar reachtóireacht níos fearr (10) gan difear a dhéanamh dó agus tá siad gan dochar d'aon athbhreithniú eile air. Gan dochar do chaibidlíochtaí a bheidh ann idir an Pharlaimint, an Coimisiún agus an Chomhairle, geallann an dá Institiúid athruithe tábhachtacha a chomhaontú sna hullmhúcháin ar chaibidlíochtaí sa todhchaí maidir leis an gComhaontú Idirinstitiúideach ar reachtaíocht níos fearr a oiriúnú do na forálacha nua arna dtabhairt isteach le Conradh Liospóin, agus cleachtais reatha agus an Creat-Chomhaontú seo á gcur san áireamh.
Comhaontaíonn siad freisin go bhfuil gá leis an sásra teagmhála idirinstitiúideach atá ann faoi láthair, ar leibhéal polaitiúil agus teicniúil, a neartú i ndáil le reachtóireacht níos fearr, ionas go n-áiritheofar comhar éifeachtach idirinstitiúideach idir an Pharlaimint, an Coimisiún agus an Chomhairle.
53.   Geallann an Coimisiún cláir bhliantúla agus ilbhliantúla an Aontais a thionscnamh go mear d’fhonn comhaontuithe idirinstitiúideach a bhaint amach, i gcomhréir le hAirteagal 17 CAE.
Is é Clár Oibre an Choimisiúin rannchuidiú an Choimisiúin le cláir bhliantúla agus ilbhliantúla an Aontais. Tar éis don Choimisiún é a ghlacadh, ba cheart go mbeadh cruinniú tríthaobhach ann idir an Pharlaimint, an Chomhairle agus an Coimisiún d’fhonn teacht ar chomhaontú maidir le cláir an Aontais.
Sa chomhthéacs seo agus a luaithe a thiocfaidh an Pharlaimint, an Chomhairle agus an Coimisiún ar chomhthuiscint maidir le cláir an Aontais, déanfaidh an dá Institiúid athbhreithniú ar na forálacha den Chreat-Chomhaontú seo a bhaineann le cláir.
Iarrann an Pharlaimint agus an Coimisiún ar an gComhairle dul i mbun pléití a luaithe is féidir maidir le cláir an Aontais mar a fhoráiltear in Airteagal 17 CAE.
54.   Déanfaidh an dá Institiúid cur chun feidhme praiticiúil an Chreat-Chomhaontaithe seo agus na hIarscríbhinní a ghabhann leis a mheasúnú go tréimhsiúil. Déanfar athbhreithniú faoi dheireadh 2011, i bhfianaise na taithí praiticiúla.
Iarscríbhinn 1:   Cruinnithe an Choimisiúin le saineolaithe náisiúnta
San Iarscríbhinn seo, leagtar síos na modúlachtaí maidir le cur chun feidhme phointe 15 den Chreat-Chomhaontú.
Baineann forálacha phointe 15 den Chreat-Chomhaontú leis na cruinnithe seo a leanas:
(1)   cruinnithe de chuid an Choimisiúin a thionóltar laistigh de chreat na ngrúpaí saineolaithe arna mbunú ag an gCoimisiún, ar cruinnithe iad a n-iarrtar ar údaráis náisiúnta ó na Ballstáit uile freastal orthu, i gcás ina mbaineann siad le hullmhú agus cur chun feidhme reachtaíocht an Aontais, lena n-áirítear dlí bog agus gníomhartha tarmligthe;
(2)   cruinnithe ad hoc de chuid an Choimisiúin a n-iarrtar ar shaineolaithe náisiúnta ó na Ballstáit uile freastal orthu, i gcás ina mbaineann siad le hullmhú agus cur chun feidhme reachtaíocht an Aontais, lena n-áirítear dlí bog agus gníomhartha tarmligthe.
Tá cruinnithe de chuid coistí coisteolaíochta eisiata, ach sin gan dochar do shocruithe sonracha atá ann cheana agus a bheidh ann sa todhchaí agus a bhaineann le faisnéis a sholáthar don Pharlaimint i ndáil le feidhmiú chumhachtaí cur chun feidhme an Choimisiúin(11).
2.   Faisnéis a bheidh le tarchur chuig an bParlaimint
Geallann an Coimisiún na doiciméid chéanna a sheolann sé chuig údaráis náisiúnta maidir leis na cruinnithe thuasluaite a sheoladh chuig an bParlaimint. Tarchuirfidh an Coimisiún na doiciméid sin, lena n-áirítear cláir oibre, chuig bosca ríomhphoist feidhmiúil na Parlaiminte ag an am céanna a sheoltar chuig na saineolaithe náisiúnta iad.
3.   Cuireadh a thabhairt do shaineolaithe na Parlaiminte
Tar éis iarraidh a fháil ón bParlaimint, féadfaidh an Coimisiún a iarraidh ar an bParlaimint saineolaithe na Parlaiminte a chur chuig cruinnithe de chuid an Choimisiúin le saineolaithe náisiúnta de réir mar a shainaithnítear i bpointe 1 iad.
Iarscríbhinn 2:   Faisnéis rúnda a chur ar aghaidh chuig Parlaimint na hEorpa
1.1.   Leis an Iarscríbhinn seo, déanfar rialú ar an tslí ina gcuirtear faisnéis rúnda ar aghaidh chuig an bParlaimint ón gCoimisiún agus ina láimhseáiltear an fhaisnéis sin, de réir mar a shainmhínítear i bpointe 1.2 í, i dtaca le feidhmiú shainchumais agus inniúlachtaí na Parlaiminte. Gníomhóidh an dá Institiúid i gcomhréir lena ndualgais fhrithpháirteacha i leith comhar dílis, de mheon lán-iontaofacht fhrithpháirteach agus, go feadh an méid is mó is féidir, i gcomhréir leis na forálacha ábhartha de na Conarthaí.
1.2.   Ciallóidh 'faisnéis' aon fhaisnéis i scríbhinn nó ó bhéal, is cuma cén meán ina bhfuil sé agus cé hé nó cé hí an t-údar.
1.2.1.   Ciallóidh ‘faisnéis rúnda’ ‘faisnéis rúnaicmithe AE’ (EUCI) agus ‘faisnéis rúnda eile’ nach bhfuil rúnaicmithe.
1.2.2. Ciallóidh ‘faisnéis rúnaicmithe AE’ (EUCI) aon fhaisnéis agus ábhar, atá aicmithe mar 'TRÈS SECRET UE/EU TOP SECRET, 'SECRET UE', 'CONFIDENTIEL UE' nó 'RESTREINT UE' nó ar a bhfuil marcálacha coibhéiseacha aicmiúcháin náisiúnta nó idirnáisiúnta, a bhféadfadh nochtadh neamhúdaraithe ina leith a bheith ina chúis le leibhéil éagsúla dochair do leasanna an Aontais, nó do Bhallstát amháin nó níos mó, cibé acu a thionscnaíonn an fhaisnéis sin laistigh den Aontas nó a fhaightear í ó Bhallstáit, ó thríú Stáit nó ó eagraíochtaí idirnáisiúnta.
(a)   TRÈS SECRET UE/EU TOP SECRET: ní chuirfear an t-aicmiúchán seo i bhfeidhm ach amháin maidir le faisnéis agus ábhar a bhféadfadh nochtadh neamhúdaraithe ina leith a bheith ina chúis le dochar thar a bheith tromchúiseach a dhéanamh do leasanna bunriachtanacha an Aontais nó do leasanna bunriachtanacha ceann amháin nó níos mó dá Bhallstáit.
(b)   SECRET UE: ní chuirfear an t-aicmiúchán seo i bhfeidhm ach amháin maidir le faisnéis agus ábhar a bhféadfadh nochtadh neamhúdaraithe ina leith díobháil thromchúiseach a dhéanamh do leasanna bunriachtanacha an Aontais nó do leasanna bunriachtanacha ceann amháin nó níos mó dá Bhallstáit.
(c)   CONFIDENTIEL UE: cuirfear an t-aicmiúchán seo i bhfeidhm maidir le faisnéis agus ábhar a bhféadfadh nochtadh neamhúdaraithe ina leith díobháil a dhéanamh do leasanna bunriachtanacha an Aontais nó do leasanna bunriachtanacha ceann amháin nó níos mó dá Bhallstáit.
(d)   RESTREINT UE: cuirfear an t-aicmiúchán seo i bhfeidhm maidir le faisnéis agus ábhar a bhféadfadh nochtadh neamhúdaraithe ina leith a bheith míbhuntáistiúil do leasanna an Aontais nó do leasanna ceann amháin nó níos mó dá Bhallstáit.
1.2.3. Ciallóidh ‘faisnéis rúnda eile’ aon fhaisnéis rúnda eile, lena n-áirítear faisnéis atá clúdaithe faoi oibleagáid na rúndachta gairmiúla, arna hiarraidh ag an bParlaimint agus/nó arna cur ar aghaidh ag an gCoimisiún.
1.3.   Cinnteoidh an Coimisiún go dtabharfar rochtain ar fhaisnéis rúnda don Pharlaimint, i gcomhréir forálacha na hIarscríbhinne seo, aon uair a fhaigheann sé iarraidh ó cheann de na comhlachtaí parlaiminteacha nó na sealbhóirí oifige atá luaite i bpointe 1.4, ar iarraidh í a bhaineann le faisnéis rúnda a chur ar aghaidh. Ina theannta sin, féadfaidh an Coimisiún aon fhaisnéis rúnda a chur ar aghaidh chuig an bParlaimint, ar a thionscnamh féin, i gcomhréir le forálacha na hIarscríbhinne seo.
1.4. I gcomhthéacs na hIarscríbhinne seo, féadfaidh siad seo a leanas faisnéis rúnda a iarraidh ar an gCoimisiún:
–   Uachtarán na Parlaiminte
–   cathaoirligh na gcoistí parlaiminteacha lena mbaineann
–   an Biúró agus Comhdháil na nUachtarán; agus
–   ceannaire thoscaireacht na Parlaimint atá san áireamh i dtoscaireacht an Aontais ag comhdháil idirnáisiúnta.
1.5.   Beidh faisnéis ar nósanna imeachta i gcás sáraithe agus ar nósanna imeachta a bhaineann le hiomaíocht agus faisnéis a bhaineann le cosaint leasanna airgeadais an Aontais eisiata ón Iarscríbhinn seo, a mhéid nach bhfuil siad clúdaithe le cinneadh críochnaitheach ón gCoimisiún nó le breithiúnas ó Chúirt Bhreithiúnais an Aontais Eorpaigh ar an dáta a bhfaightear an iarraidh ó cheann de na comhlachtaí parlaiminteacha/sealbhóirí oifige atá luaite i bpointe 1.4, agus faisnéis a bhaineann le cosaint leasanna airgeadais an Aontais, eiscthe ó raon feidhme na hIarscríbhinne seo. Tá an méid sin gan dochar do phointe 44 den Chreat-Chomhaontú agus do chearta rialaithe buiséid na Parlaiminte.
1.6.   Beidh feidhm ag na forálacha seo gan dochar do Chinneadh 95/167/CE, Euratom, CEGC ó Pharlaimint na hEorpa, ón gComhairle agus ón gCoimisiún an 19 Aibreán 1995 maidir leis na forálacha mionsonraithe lena rialaítear feidhmiú cheart fiosrúcháin Pharlaimint na hEorpa(12) agus gan dochar do na forálacha ábhartha de Chinneadh 1999/352/CE, CEGC, Euratom ón gCoimisiún an 28 Aibreán 1999 lena mbunaítear an Oifig Eorpach Frith-Chalaoise (OLAF)(13).
2.1. Ar iarraidh a fháil ó cheann de na comhlachtaí parlaiminteacha/sealbhóirí oifige dá dtagraítear i bpointe 1.4, déanfaidh an Coimisiún aon fhaisnéis rúnda a bhfuil gá léi maidir le feidhmiú shainchumais agus inniúlachtaí na Parlaiminte a chur ar aghaidh le gach dithneas cuí chuig an gcomhlacht parlaiminteach/sealbhóir oifige sin. I gcomhréir lena gcumhachtaí agus a bhfreagrachtaí faoi seach, urramóidh an dá Institiúid na nithe seo a leanas:
–   cearta bunúsacha an duine, lena n-áirítear an ceart ar thriail chothrom agus an ceart ar chosaint na príobháideachta;
–   forálacha lena rialaítear nósanna imeachta breithiúnacha agus araíonachta;
–   cosaint na rúndachta gnó agus an chaidrimh tráchtála;
–   cosaint leasanna an Aontais, go háirithe na leasanna sin a bhaineann le sábháilteacht an phobail, cosaint, caidreamh idirnáisiúnta, cobhsaíocht airgeadaíochta agus leasanna airgeadais.
I gcás easaontais, tarchuirfear an t-ábhar chuig Uachtaráin an dá Institiúid ionas go bhféadfaidh siad an díospóid a réiteach. Ní dhéanfar faisnéis rúnda ó Stát, ó institiúid nó ó eagraíocht idirnáisiúnta a chur ar aghaidh ach amháin le toiliú ón Stát, ón institiúid nó ón eagraíocht lena mbaineann.
2.2.   Déanfar EUCI a chur ar aghaidh chuig an bParlaimint, agus láimhseálfaidh agus cosnóidh an Pharlaimint í, i gcomhréir leis na caighdeáin íosta choiteanna slándála a chuirtear i bhfeidhm in Institiúidí eile an Aontais, go háirithe sa Choimisiún.
Nuair atá faisnéis á haicmiú ag an gCoimisiún, agus nuair is faisnéis í arb é an Coimisiún an tionscnóir ina leith, cinnteoidh an Coimisiún go gcuirfidh sé na leibhéil iomchuí aicmiúcháin i bhfeidhm i gcomhréir leis na caighdeáin agus na sainmhínithe idirnáisiúnta agus i gcomhréir lena rialacha inmheánacha, agus aird chuí á tabhairt aige ag an am céanna ar an ngá go mbeadh an Pharlaimint in ann rochtain a fháil ar dhoiciméid aicmithe i gcomhair fheidhmiú éifeachtach a hinniúlachtaí agus a sainchumas.
2.3.   I gcás ina bhfuil aon amhras ann faoi chineál rúnda aon mhíre faisnéise nó faoin leibhéal cuí aicmiúcháin ina leitj, nó i gcás inar gá na socruithe cuí a leagan síos maidir leis an mír faisnéise sin a chur ar aghaidh i gcomhréir le ceann de na roghanna atá leagtha amach i bpointe 3.2, rachaidh an dá Institiúid i gcomhairle lena chéile gan mhoill agus sula dtarchuirfear an doiciméad. Le linn an chomhairliúcháin sin, déanfaidh cathaoirleach an chomhlachta pharlaimintigh lena mbaineann ionadaíocht ar an bParlaimint agus,, más gá, beidh an rapóirtéir nó an sealbhóir oifige a thíolaic an iarraidh in éineacht leis an gcathaoirleach sin. Déanfaidh an Comhalta den Choimisiún atá freagrach as an réimse sin ionadaíocht ar an gCoimisiún, tar éis dul i gcomhairle leis an gComhalta den Choimisiún atá freagrach as cúrsaí slándála. I gcás easaontais, tarchuirfear an t-ábhar chuig Uachtaráin an dá Institiúid ionas go bhféadfaidh siad an díospóid a réiteach.
2.4.   Más rud é, ag deireadh an nós imeachta dá dtagraítear i bpointe 2.3, nach dtagtar ar aon chomhaontú, déanfaidh Uachtarán na Parlaiminte, mar fhreagra ar iarraidh réasúnaithe ón gcoiste parlaiminteach/sealbhóir oifige a thíolaic an iarraidh, a iarraidh ar an gCoimisiún an fhaisnéis rúnda atá i dtrácht a chur ar aghaidh laistigh den spriocam a léireofar go cuí, agus roghnófar na socruithe as measc na roghanna atá leagtha síos i bpointe 3.2 den Iarscríbhinn seo. Sula rachaidh an spriocam sin in éag, cuirfidh an Coimisiún a sheasamh críochnaitheach in iúl don Pharlaimint i scríbhinn, agus forchoimeádann an Pharlaimint an ceart, más cuí sin, chun a ceart a fheidhmiú maidir sásamh a lorg.
2.5.   I gcás EUCI, tabharfar rochtain air i gcomhréir leis na rialacha atá infheidhme maidir le himréiteach slándála pearsanta.
2.5.1.   Ní fhéadfar rochtain a thabhairt ar fhaisnéis atá aicmithe mar " TRÈS SECRET UE /EU TOP SECRET", "SECRET UE" agus "CONFIDENTIEL UE" ach amháin d'oifigigh de chuid na Parlaiminte agus do na fostaithe sin de chuid na Parlaiminte atá ag obair do ghrúpaí polaitiúla a bhfuil géarghá acu leis an bhfaisnéis sin, a bheidh ainmnithe roimh ré ag an gcomhlacht parlaiminteach/sealbhóir oifige mar dhaoine ar gá dóibh a bheith ar an eolas ina leith agus a mbeidh an t-imréiteach slándála cuí tugtha dóibh.
2.5.2.   I bhfianaise shainchumais agus inniúlachtaí na Parlaiminte, i gcás Feisirí nach mbeidh imréiteach slándála pearsanta tugtha dóibh, déanfar rochtain ar dhoiciméid "CONFIDENTIEL UE" a thabhairt dóibh faoi shocruithe praiticiúla arna sainiú le comhthoil, lena n-áirítear dearbhú sollúnta a shíniú á rá nach ndéanfaidh siad inneachar na ndoiciméad sin a nochtadh d’aon tríú duine.
Tabharfar rochtain ar dhoiciméid "SECRET UE" d’Fheisirí a mbeidh imréiteach slándála pearsanta iomchuí tugtha dóibh.
2.5.3.   Déanfar socruithe le tacaíocht ón gCoimisiún lena chinntiú gur féidir leis an bParlaimint an rannchuidiú riachtanach ó na húdaráis náisiúnta, faoi chuimsiú an nós imeachta imréitigh, a fháil chomh tapa agus is féidir.
Déanfar mionsonraí maidir le catagóir nó catagóirí na ndaoine a mbeidh rochtain acu ar an bhfaisnéis rúnda a chur in iúl i gcomhthráth leis an iarraidh.
Sula dtabharfar rochtain ar fhaisnéis den sórt sin, déanfar an leibhéal rúndachta lena mbaineann agus na hoibleagáidí slándála iarmhartacha a chur in iúl do gach duine lena mbaineann.
I gcomhthéacs an athbhreithnithe ar an Iarscríbhinn seo agus ar shocruithe slándála amach anseo, dá dtagraítear i bpointe 4.1 agus i bpointe 4.2, déanfar athscrúdú ar shaincheist na n-imréiteach slándála.
3. Socruithe maidir le rochtain ar fhaisnéis rúnda agus maidir le láimhseáil faisnéise rúnda
3.1. Déanfar faisnéis rúnda arna cur ar aghaidh i gcomhréir leis na nósanna imeachta atá leagtha amach i bpointe 2.3 agus, más cuí, i bpointe 2.4 a chur ar fáil i gcomhréir leis na coinníollacha seo a leanas, faoi fhreagracht an Uachtaráin nó faoi fhreagracht Comhalta den Choimisiún, don chomhlacht parlaiminteach/sealbhóir oifige a thíolaic an iarraidh:
Cinnteoidh an Pharlaimint agus an Coimisiún clárú agus inrianaitheacht na faisnéise rúnda.
Go sonrach, cuirfear EUCI arna aicmiú mar “CONFIDENTIEL UE” agus “SECRET UE” ar aghaidh ó phríomhchlárlann Ard-Rúnaíocht an Choimisiúin chuig an tseirbhís inniúil choibhéiseach sa Parlaimint agus beidh an tseirbhís sin freagrach as an bhfaisnéis sin a cur ar fáil faoi na socruithe comhaontaithe don chomhlacht parlaiminteach/sealbhóir oifige a thíolaic an iarraidh.
Beidh cur ar aghaidh EUCI arna aicmiú mar “TRÈS SECRET UE/EU TOP SECRET" faoi réir socruithe breise, arna gcomhaontú idir an Coimisiún agus an comhlacht parlaimintach/sealbhóir oifige a thíolaic an iarraidh, ar socruithe iad a bheidh dírithe ar leibhéal cosanta atá i gcomhréir leis an aicmiúchán a chinntiú.
3.2.   Gan dochar d'fhorálacha phointe 2.2 agus phointe 2.4 agus gan dochar do na socruithe slándála amach anseo dá dtagraítear i bpointe 4.1, déanfar socruithe maidir le rochtain, agus na socruithe a bheidh ceaptha chun rúndacht na faisnéise a chaomhnú, a leagan síos le comhaontú sula gcuirfear an fhaisnéis ar aghaidh. Leis an gcomhaontú sin idir an Comhalta den Choimisiún atá freagrach as an réimse beartais lena mbaineann agus an comhlacht parlaiminteach (a ndéanann a chathaoirleach ionadaíocht thar a cheann)/sealbhóir oifige a thíolaic an iarraidh, déanfar foráil maidir le roghnú ceann amháin de na roghanna atá leagtha amach i bpointe 3.2.1 agus i bpointe 3.2.2 chun an leibhéal cuí rúndachta a chinntiú.
3.2.1. Maidir le seolaithe na faisnéise rúndachta, ba cheart foráil a dhéanamh maidir le ceann amháin de na roghanna seo a leanas:
–   i gcásanna a mbeidh údar maith leo ar fhorais fhíoreisceachtúla, faisnéis atá beartaithe d'Uachtarán na Parlaiminte amháin;
–   an Biúró agus/nó Comhdháil na nUachtarán;
–   cathaoirleach agus rapóirtéir an choiste ábhartha pharlaimintigh;
–   comhaltaí uile (lánchomhaltaí agus comhaltaí ionaid) an choiste ábhartha pharlaimintigh;
–   Feisirí uile Pharlaimint na hEorpa.
Ní fhéadfar an fhaisnéis rúnda atá i dtrácht a fhoilsiú ná a chur ar aghaidh chuig aon seolaí eile gan toiliú an Choimisiúin a fháil.
3.2.2. Maidir leis na socruithe a bhaineann le láimhseáil na faisnéise rúnda, ba cheart foráil a dhéanamh maidir leis na roghanna seo a leanas:
(a)   scrúdú a dhéanamh ar na doiciméid i seomra léitheoireachta daingean má tá an fhaisnéis aicmithe mar “CONFIDENTIEL UE” agus os a chionn;
(b)   an cruinniú a thionól i seomra iata, gan ach comhaltaí an Bhiúró, comhaltaí Chomhdháil na nUachtarán nó lánchomhaltaí nó comhaltaí ionaid an choiste inniúil pharlaimintigh, chomh maith le hoifigigh de chuid na Parlaiminte agus na fostaithe sin de chuid na Parlaiminte atá ag obair do ghrúpaí polaitiúla agus a bheidh ainmnithe roimh ré ag an gcathaoirleach mar dhaoine ar gá dóibh a bheith ar an eolas faoin bhfaisnéis agus a bhfuil géarghá lena láithreacht, ar choinníoll go bhfuil an leibhéal imréitigh slándála a bheidh ag teastáil tugtha dóibh, a bheith i láthair, agus na coinníollacha seo a leanas á gcur san áireamh:
–   féadfar aon doiciméid a uimhriú, a dháileadh ag tús an chruinnithe agus a bhailiú arís ag an deireadh. Ní fhéadfar aon nótaí a thógáil maidir leis na doiciméid sin agus ní fhéadfar aon fhótachóipeanna a dhéanamh díobh;
–   ní dhéanfar an plé ar an mír a tógadh faoin nós imeachta rúndachta a lua i miontuairiscí an chruinnithe.
Sula dtarchuirfear iad, féadfar na sonraí pearsanta uile a bhaint amach sa na doiciméid.
Beidh faisnéis rúnda arna soláthar ó bhéal d’fhaighteoirí sa Pharlaimint faoi réir an leibhéil choibhéisigh cosanta a thugtar d’fhaisnéis rúnda a sholáthraítear i bhfoirm scríofa. D’fhéadfaí dearbhú sollúnta ó fhaighteoirí na faisnéise sin a bheith i gceist á rá nach ndéanfar inneachar na faisnéise sin a nochtadh d'aon tríú duine.
3.2.3. Nuair a bheidh faisnéis i scríbhinn le scrúdú i seomra léitheoireachta daingean, cinnteoidh an Pharlaimint go bhfuil na socruithe seo a leanas ann:
–   córas daingean stórála d’fhaisnéis rúnda;
–   seomra léitheoireachta daingean (gan meaisíní fótachóipeála, teileafóin, saoráidí facs, scanóirí nó aon trealamh teicniúil eile chun doiciméid a atáirgeadh agus a tharchur, etc.);
–   socruithe slándála lena rialaítear rochtain ar an seomra léitheoireachta, lena n-áirítear ceanglais maidir le síniú a chur i gclár rochtana agus dearbhú sollúnta a thabhairt gan an fhaisnéis rúnda a scrúdaítear a scaipeadh.
3.2.4.   Ní choisceann an méid sin thuas socruithe coibhéiseacha eile arna gcomhaontú idir na hInstitiúidí.
3.3.   I gcás nach gcomhlíontar na socruithe seo, beidh feidhm ag na forálacha a bhaineann le pionósú Feisirí agus atá leagtha amach in Iarscríbhinn VIII(14) a ghabhann le Rialacha Nós Imeachta na Parlaiminte agus, i gcás oifigigh agus fhostaithe eile na Parlaiminte, beidh feidhm ag forálacha infheidhme Airteagal 86 de na Rialacháin Foirne (15) nó ag Airteagal 49 de Choinníollacha Fostaíochta Sheirbhísigh Eile na gComhphobal Eorpach.
4.1.   Déanfaidh an Coimisiún agus an Pharlaimint gach beart is gá chun forálacha na hIarscríbhinne seo a chur chun feidhme.
Chun na críche sin, déanfaidh seirbhísí inniúla an Choimisiúin agus na Parlaiminte cur chun feidhme na hIarscríbhinne seo a chomhordú go dlúth. Áireoidh sé seo fíorú inrianaitheacht na faisnéise rúnda agus comhfhaireachán tréimhsiúil ar shocruithe agus ar chaighdéain slándála a chuirtear i bhfeidhm.
Geallann an Pharlaimint a forálacha inmheánacha a oiriúnú, más gá, ionas go ndéanfar na rialacha slándála a bhaineann le faisnéis rúnda agus atá leagtha síos leis an Iarscríbhinn seo a chur chun feidhme.
Geallann an Pharlaimint a socruithe slándála todhchaí a ghlacadh chomh luath agus is féidir agus na socruithe sin a fhíorú le comhaontú leis an gCoimisiún, d'fhonn caighdeáin slándála coibhéiseacha a bhunú. Tabharfaidh sé sin éifeacht don Iarscríbhinn seo maidir leis na nithe seo a leanas:
–   forálacha teicniúla slándála agus caighdeáin theicniúla slándála i ndáil le faisnéis rúnda a láimhseáil agus a stóráil, lena n-áirítear bearta slándála sa réimse slándála fisicí, pearsanta, doiciméad agus teicneolaíochta faisnéise;
–   coiste formhaoirseachta arna bhunú go speisialta a bhunú, ar coiste é ina mbeidh Feisirí a bheidh imréitithe go hiomchuí chun EUCI arna aicmiú mar “TRÈS SECRET UE/EU TOP SECRET" a láimhseáil.
4.2   Déanfaidh an Pharlaimint agus an Coimisiún athbhreithniú ar an Iarscríbhinn seo agus, más gá, é a oiriúnú tráth nach déanaí ná tráth an athbhreithnithe dá dtagraítear i bpointe 54 den Chreat-Chomhaontú, i bhfianaise forbairtí maidir leis na nithe seo a leanas:
–   socruithe slándála todhchaí don Pharlaimint agus don Choimisiún;
–   socruithe nó gníomhartha dlíthiúla eile atá ábhartha maidir le faisnéis a chur ar aghaidh idir na hInstitiúidí.
Iarscríbhinn 3 :   Comhaontuithe idirnáisiúnta a chaibidil agus a thabhairt i gcrích
Leis an Iarscríbhinn seo leagtar síos socruithe mionsonraithe i dtaca le faisnéis a sholáthar don Pharlaimint maidir le caibidlíocht agus tabhairt i gcrích comhaontuithe idirnáisiúnta dá dtagraítear i bpointe 23, i bpointe 24 agus i bpointe 25 den Chreat-Chomhaontú:
1.   Nuair a bheartaíonn an Coimisiún a mholadh go gcuirfear tús le caibidlíochtaí, cuirfidh sé an méid sin in iúl don Pharlaimint an tráth céanna a chuirfidh sé in iúl don Chomhairle é.
2.   I gcomhréir le forálacha phointe 24 den Chreat-Chomhaontú, nuair a dhéanann an Coimisiún togra maidir le dréacht-treoracha caibidilíochta d'fhonn go nglacfaidh an Chomhairle iad, tíolacfaidh sé don Pharlaimint iad an tráth céanna.
3.   Tabharfaidh an Coimisiún aird chuí ar thuairimí na Parlaiminte le linn na gcaibidlíochtaí ar fad.
4.   I gcomhréir le forálacha phointe 23 den Chreat-Chomhaontú, coimeádfaidh an Coimisiún an Pharlaimint ar an eolas go rialta agus go pras faoi sheoladh na gcaibidlíochtaí go dtí go ndéanfar an comhaontú a inisealú, agus tabharfaidh sé míniú i dtaobh ar ionchorpraíodh tuairimí na Parlaiminte sna téacsanna faoi chaibidlíocht agus conas a ionchorpraíodh iad agus, murar ionchorpraíodh iad, cén fáth nach ndearnadh amhlaidh.
5.   I gcás comhaontuithe idirnáisiúnta ar gá toiliú na Parlaiminte i leith iad a thabhairt i gcrích, déanfaidh an Coimisiún an fhaisnéis uile ábhartha a chuireann sé sé ar fáil don Chomhairle (nó don choiste speisialta arna cheapadh ag an gComhairle) a chur ar fáil don Pharlaimint le linn an phróisis caibidlíochta. Áireofar san fhaisnéis sin dréacht-leasuithe ar threoracha caibidlíochta arna nglacadh, dréacht-téacsanna caibidlíochta, airteagail chomhaontaithe, an dáta comhaontaithe chun an comhaontú a inisealú agus téacs an chomhaontaithe a bheidh le hinisealú. Déanfaidh an Coimisiún aon doiciméid ábhartha a fhaightear ó thríú páirtithe a tharchur chuig an bParlaimint, mar a tharchuirfidh sé chuig an gComhairle iad (nó chuig an gcoiste speisialta arna cheapadh ag an gComhairle), ach sin faoi réir toiliú an tionscnóra a fháil ina leith sin. Coimeádfaidh an Coimisiún an coiste parlaiminteach freagrach ar an eolas maidir le forbairtí sna caibidlíochtaí agus, go háirithe, tabharfaidh sé míniú i dtaobh conas a cuireadh tuairimí na Parlaiminte san áireamh.
6.   I gcás comhaontuithe idirnáisiúnta nach gá n-éilíonn toiliú na Parlaiminte i leith iad a thabhairt i gcrích, cinnteoidh an Coimisiún go gcuirfear an Pharlaimint ar an eolas láithreach agus go hiomlán, trí fhaisnéis a sholáthar a chlúdaíonn ar a laghadh na dréacht-treoracha caibidlíochta, na treoracha caibidlíochta arna nglacadh, seoladh na gcaibidlíochtaí ina dhiaidh sin agus tabhairt i gcrích na gcaibidlíochtaí.
7.   I gcomhréir le forálacha phointe 24 den Chreat-Chomhaontú, tabharfaidh an Coimisiún faisnéis chríochnúil don Pharlaimint in am trátha nuair a dhéantar comhaontú idirnáisiúnta a inisealú, agus cuirfidh sé an Pharlaimint ar an eolas chomh luath agus is féidir nuair a bheartaíonn sé a mholadh don Chomhairle é a chur i bhfeidhm go sealadach agus faoi na cúiseanna leis sin, mura rud é go gcoisctear air déanamh amhlaidh de bharr cúiseanna práinne.
8.   Cuirfidh an Coimisiún an Chomhairle agus an Pharlaimint ar an eolas go comhuaineach agus in am trátha go mbeartaíonn sé a mholadh don Chomhairle comhaontú idirnáisiúnta a chur ar fionraí agus faoi na cúiseanna leis sin.
9.   Maidir le comhaontuithe idirnáisiúnta a thiocfadh faoi nós imeachta an toilithe dá bhforáiltear leis an CFAE, coimeádfaidh an Coimisiún an Pharlaimint go hiomlán ar an eolas freisin sula bhformheasfaidh sé modhnuithe ar chomhaontú arna n-údarú ag an gComhairle, ar mhodh maolaithe, i gcomhréir le hAirteagal 218(7) CFAE.
Iarscríbhinn 4:   Tráthchlár do Chlár Oibre an Choimisiúin
Beidh liosta tograí reachtacha agus tograí neamhreachtacha do na blianta dár gcionn ag gabháil le Clár Oibre an Choimisiúin. Clúdaíonn Clár Oibre an Choimisiúin an chéad bhliain eile atá i dtrácht agus déantar léiriú mionsonraithe ar thosaíochtaí an Choimisiúin a sholáthar ann do na blianta ina dhiaidh sin. Dá bharr sin, is féidir le Clár Oibre an Choimisiúin a bheith ina bhonn i gcomhair comhagallaimh struchtúrtha leis an bParlaimint, d’fhonn comhthuiscint a lorg.
Áireofar i gClár Oibre an Choimisiúin freisin tionscnaimh phleanáilte maidir le dlí bog, tarraingtí siar agus simpliú.
1.   Sa chéad seimeastar de bhliain ar leith, rachfaidh Comhaltaí an Choimisiúin i mbun comhagallamh leanúnach rialta leis na coistí parlaiminteacha comhfhreagracha maidir le cur chun feidhme Chlár Oibre an Choimisiúin don bhliain sin agus maidir le hullmhú Chlár Oibre todhchaí an Choimisiúin. Ar bhonn an chomhagallaimh sin, déanfaidh gach coiste parlaiminteach toradh an chomhagallaimh a thuairisciú do Chomhdháil Chathaoirligh na gCoistí.
2.   San am céanna, déanfaidh Comhdháil Chathaoirligh na gCoistí malartú tuairimí a sheoladh go rialta leis an Leas-Chathaoirleach den Choimisiún ar a bhfuil freagracht as caidreamh idirinstitiúideach, chun measúnú a dhéanamh ar an staid maidir le cur chun feidhme Chlár Oibre reatha an Choimisiúin, chun plé a dhéanamh ar ullmhú Chlár Oibre todhchaí an Choimisiúin, agus chun torthaí an chomhagallaimh leanúnaigh dhéthaobhaigh idir na coistí parlaiminteacha lena mbaineann agus Comhaltaí ábhartha an Choimisiúin a mheas.
3.   I mí an Mheithimh, cuirfidh Comhdháil Chathaoirligh na gCoistí tuarascáil achomair faoi bhráid Chomhdháil na nUachtarán, agus ba cheart go n-áireofaí sa tuarascáil sin torthaí an mhionscrúdaithe ar chur chun feidhme Chlár Oibre an Choimisiúin chomh maith le tosaíochtaí na Parlaiminte maidir leis an gcéad Chlár Oibre eile de cuid an Choimisiúin agus cuirfidh an Pharlaimint an Coimisiún ar an eolas ina leith sin.
4.   Ar bhonn na tuarascála achoimre sin, glacfaidh an Pharlaimint rún ag páirtseisiún mhí Iúil, ar rún é ina ndéanfar cur síos ar a seasamh agus, go háirithe, ina n-áireofar iarrataí atá bunaithe ar thuarascálacha ar thionscnaimh reachtacha.
5.   Gach bliain sa chéad pháirtseisiún i Meán Fómhair, tionólfar díospóireacht faoi Staid an Aontais agus tabharfaidh Uachtarán an Choimisiúin aitheasc sa díospóireacht sin, ar aitheasc é ina ndéanfar an bhliain reatha á meas agus ina bhféachfar ar aghaidh chuig na tosaíochtaí do na blianta ina dhiaidh sin. Chuige sin, agus ag an am céanna, déanfaidh Uachtarán an Choimisiúin na príomheilimintí lena dtreorófar ullmhú Chlár Oibre an Choimisiúin don bhliain ina dhiaidh sin a leagan amach i scríbhinn don Pharlaimint.
6.   Ó thús Mheán Fómhair, féadfaidh na coistí parlaiminteacha inniúla agus Comhaltaí ábhartha an Choimisiúin teacht le chéile chun tuairimí a mhalartú ar shlí níos mionsonraithe maidir le tosaíochtaí todhchaí i ngach réimse beartais. Tabharfar na cruinnithe sin chun críche le cruinniú idir Comhdháil Chathaoirligh na gCoistí agus Coláiste na gCoimisinéirí agus le cruinniú idir Comhdháil na nUachtarán agus Uachtarán an Choimisiúin, de réir mar is cuí.
7.   I mí Dheireadh Fómhair, glacfaidh an Coimisiún a Chlár Oibre don bhliain dár gcionn. Ina dhiaidh sin, cuirfidh Uachtarán an Choimisiúin an Clár Oibre sin faoi bhráid na Parlaiminte ar leibhéal cuí.
8.   Féadfaidh an Pharlaimint díospóireacht a thionól agus rún a ghlacadh ag páirtseisiún mhí na Nollag.
9.   Cuirfear an tráthchlár seo i bhfeidhm maidir le gach timthriall rialta do leagan amach cláir, ach amháin i mblianta toghcháin na Parlaiminte atá ann i gcomhthráth le deireadh théarma oifige an Choimisiúin.
10.   Ní dhéanfaidh an tráthchlár seo dochar d'aon chomhaontú amach anseo maidir le leagan amach cláir idirinstitiúidigh.
IO L 304, 20.11.2010, lch. 47.
Cinneadh ón bParlaimint an 20 Deireadh Fómhair 2010.
IO L 44, 15.2.2005, lch. 1.
Anois Riail 117, Riail 118 agus Riail 140
Anois Iarscríbhinn VII agus Iarscríbhinn XIII
IO C 117 E, 18.5.2006, lch. 125.
IO C 321, 31.12.2003, lch. 1.
Déantar an fhaisnéis a bheidh le soláthar don Pharlaimint maidir le hobair na gcoistí coisteolaíochta agus maidir le sainchumais na Parlaiminte i dtaca le hoibriú nósanna imeachta coisteolaíochta a shainiú go soiléir in ionstraimí eile: (1) Cinneadh 1999/468/CE ón gComhairle an 28 Meitheamh 1999 lena leagtar síos nósanna imeachta maidir le feidhmiú cumhachtaí cur chun feidhme (IO L 184, 17.7.1999, lch. 23); (2) comhaontú idirinstiúideach an 3 Meitheamh 2008 idir an Pharlaimint agus an Coimisiún ar nósanna imeachta coisteolaíochta; agus (3) na hionstraimí is gá maidir le cur chun feidhme Airteagal 291 CFAE.
IO L 113, 19.5.1995, lch. 1.
IO L 136, 31.5.1999, lch. 20.
Rialachán (CEE, Euratom, CEGC) Uimh. 259/68 ón gComhairle an 29 Feabhra 1968 lena leagtar síos Rialacháin Foirne Oifigigh na gComhphobal Eorpach agus Coinníollacha Fostaíochta Sheirbhísigh eile na gComhphobal Eorpach agus lena dtionscnaítear bearta speisialta is infheidhme ar bhonn sealadach maidir le hoifigigh an Choimisiúin.
An nuashonrú is déanaí: 19 Deireadh Fómhair 2016